Stad se versuim laat grondbesetting voortduurStad Johannesburg soos gesien van die dak van die Oribi-hotel in Troyeville Foto: Chris Kirchhoff, MediaClubSouthAfrica.com (http://www.mediaclubsouthafrica.com) Die Demokratiese Alliansie het gesê die stad Johannesburg moet sy planne om behuising beskikbaar te stel versnel, aangesien huidige tekorte onwettige grondbesetting laat voortduur. Persone wat onwettig regeringsgrond beset, het onlangs tydens ŉ openbare vergadering in wyk 97 Wilgeheuwel dit duidelik gestel dat hulle geen ander opsie het as om die wet te oortree nie, aangesien die stad hulle nie van behoorlike behuising voorsien nie, het Alan Fuchs, DA-lid van die provinsiale wetgewer, in ŉ verklaring gesê. Dan Bovu, burgemeesterskomiteelid van behuising, het gesê die persone kan slegs geskuif word sodra voldoende alternatiewe akkommodasie beskikbaar is. Geen sperdatums is egter verskaf nie. “Ons het uit die verlede gesien dat onwettige grondbesetting al hoe meer onbepaald voortduur, aangesien swak beplanning, koördinasie en korrupsie die beskikbaarstelling van voldoende behuising verhoed,” het Fuchs bygevoeg. “Die gebiede ontvang selde dienslewering, het onvoldoende water en sanitasiegeriewe en persone word aan onnodige gesondheidsrisiko’s blootgestel.” Hy het gesê die stad kan nie sy grondwetlike mandaat om toegang tot menswaardige lewenstoestande, sanitasie en skoon water te verskaf, ontduik nie. “Met die 2016 plaaslike verkiesing om die draai, moet die ANC-beheerde stad Johannesburg sy diensleweringsprogram opknap, anders sal hy by die stembusse verneder word.”